text: Mand snittet i halsen på parkeringsplads
  10 april 2016 kl. 14.04
  Tilsyneladende uden grund blev en mand snittet overfladisk i halsen på en parkeringsplads i Sønderborg. Politiet søger vidner.
  En mand fik sig en grim oplevelse i formiddags, da han tilsyneladende helt uden grund blev overfaldet ved sin bil på en parkeringsplads nær indkøbscenteret Borgen i Sønderborg.
  En anden mand kom hen til ham, holdt en kniv op mod hans hals, og sagde til ham at han skulle "forsvinde" fra stedet. Kniven kom tæt nok på til at snitte hul på huden, men den overfaldne er ikke kommet alvorligt til skade, fortæller Vagtchef ved Syd- og Sønderjyllands Politi Ole Aamann til TV SYD.
  Vi har fat i en, som vi er overbeviste om er gerningsmanden, men vi efterlyser vidner til episoden, siger Ole Aamann til TV SYD.
  Politiet leder også stadig efter gerningsvåbnet, en kniv, der muligvis er blevet kastet væk nær parkeringspladsen, hvor overfaldet fandt sted.
  Overfaldet fandt sted søndag morgen kl. 9.00 på parkeringspladsen på Kastanje Alle, nær indkøbscenteret Borgen i Sønderborg.
  